**GUVERNUL REPUBLICII MOLDOVA**

**HOTĂRÂRE nr. \_\_\_\_\_\_\_\_\_**

**din\_\_\_\_\_\_\_\_\_\_\_\_\_\_\_\_**

**Cu privire la aprobarea Planului Național de Acțiuni pentru Aderarea la Uniunea Europeană pentru anii 2023-2027**

 În temeiul prevederilor art.6 litera b) și h ) din Legea nr. 136/2017 cu privire la Guvern (Monitorul Oficial al Republicii Moldova, 2017, nr. 252, art. 412), cu modificările și completările ulterioare,

 Având în vedere Acordul de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte, semnat la Bruxelles la 27 iunie 2014,

 Având în vedere Recomandarea nr. 1/2022 a Consiliului de Asociere Republica Moldova-Uniunea Europeană din 22 august 2022 privind Programul de asociere dintre Republica Moldova și Uniunea Europeană 2021-2027,

 Având în vedere Concluziile Consiliului European din 23-24 iunie 2022, privind acordarea statutului de țară candidată a Uniunii Europene pentru Republica Moldova,

Guvernul HOTĂRĂȘTE:

 1. Se aprobă Planul Național de Acțiuni pentru Aderarea la Uniunea Europeană pentru anii 2023-2027 (în continuare Planul Național pentru Aderare), conform anexei.

 2. Ministerele și alte autorități publice responsabile vor asigura, conform competențelor, realizarea măsurilor incluse în Planul Național pentru Aderare.

 3. Ministerul Afacerilor Externe și Integrării Europene va asigura coordonarea generală a implementării Planului Național pentru Aderare.

 4. Ministerele și alte autorități publice responsabile vor prezenta Președinților grupurilor de lucru sectoriale, instituite prin Hotărârea Guvernului nr. 868/2022 (în continuare Președinții grupurilor de lucru), până la data de 15 ianuarie, 15 martie, 15 mai și 15 august, rapoartele privind realizarea măsurilor incluse în Planul Național pentru Aderare, conform capitolelor de competență.

 5. Președinții grupurilor de lucru sectoriale vor prezenta Ministerului Afacerilor Externe și Integrării Europene, până la data de 25 ianuarie, 25 martie, 25 mai și 25 august, rapoartele privind realizarea măsurilor incluse în Planul Național pentru Aderare, conform capitolelor de competență.

 6. Cancelaria de Stat, prin intermediul Centrului de armonizare a legislației, va prezenta Ministerului Afacerilor Externe și Integrării Europene, până la date de 25 ianuarie și 25 august, informația privind realizarea măsurilor de transpunere din perspectiva nivelului de aliniere a acestora la acquis-ul UE.

 7. Ministerul Afacerilor Externe și Integrării Europene va prezenta Guvernului, până la data de 28 februarie, raportul anual de evaluare a implementării Planului Național pentru Aderare pentru anul precedent, care va fi examinat în cadrul ședinței de lucru a membrilor Guvernului.

 8. Planul Național pentru Aderare va fi actualizat anual, până la 31 decembrie, prin integrarea recomandărilor și criteriilor de referință stabilite în Rapoartele anuale de progres publicate de Comisia Europeană privind Pachetul pentru Extinderea UE, precum și în funcție de alte evoluții în relațiile oficiale ale Republicii Moldova cu Uniunea Europeană.

 9. Ministerele și alte autorități publice responsabile vor acorda suport Președinților grupurilor de lucru sectoriale în vederea actualizării Planului Național pentru Aderare.

 10. Finanțarea implementării măsurilor prevăzute în Planul Național pentru Aderare se va efectua în limitele bugetului aprobat autorităților responsabile, precum și din alte surse legal constituite.

 11. Controlul asupra executării prezentei Hotărâri se pune în sarcina Viceprim-ministrului, ministrului afacerilor externe și integrării europene.

 12. Prezenta Hotărâre intră în vigoare la data publicării în Monitorul Oficial al Republicii Moldova.

**PRIM-MINISTRU Dorin RECEAN**

Contrasemnează:

Viceprim-ministru,

ministrul afacerilor externe

şi integrării europene Nicolae Popescu